Steins;Gate: Load Region of Déjà Vu

Steins;Gate: Load Region of Déjà Vu və ya Yaponiyada tanınan adı ilə  — White Fox studiyası tərəfindən istehsal olunmuş anime filmi. Film 5pb. və Nitroplus tərəfindən istehsal olunmuş vizual roman əsasında çəkilmiş anime serialı — "Steins;Gate" əsasında çəkilmişdir. Yaponiya kinoteatrlarında 20 aprel 2013-cü ildə ekranlara buraxılmışdır. 13 dekabr 2013-cü ildə BD/DVD formatında yayımlanmışdır.

 Məzmun 
Anime serialında cərəyan etmiş hadisələrdən artıq 1 il keçib. Keçmişə göndərilə bilən D-poçtların ixtirasına görə müxtəlif Dünya xətlərində səyahət edən Rintaro Okabe nəhayət Ştayns Qeyt adlandırdığı, Makise Kurisu və Mayuri Şiinanın ölümlərinin, eləcə də gələcəkdə SERN-in hökmdarlıq edəcəyi gələcəyin qarşısının alındığı dünya xəttində yaşayır. 3 avqustda Kurisu mətbuat konfransında iştirak etmək məqsədilə Yaponiyaya gəlir və Gələcəyin Alətləri Laboratoriyasının üzvləri ilə yenidən birləşir. Eyni zamanda Okabedə zaman səyahətlərinə görə şiddətli yan təsirlər peyda olur, müxtəlif alternativ dünya xətlərini görməyə başlayır. Növbəti gün — 4 avqustda Kurisunun qaldığı otelə müəmmalı şəxs daxil olur, ona üç şeyi unutmamasını deyir: mobil telefonu, mikrodalğalı sobanı və SERN-i. Daha sonra Kurisu Okabeyə "Reading Steiner" gücünə oxşar dejavülər gördüyünü deyir, əvvəlki dünya xətlərindən bir neçə şeyi xatırladığını deyir. Bu zaman Okabe onun gözünün qabağında qəflətən yoxa çıxır. Bundan əlavə, hər kəs Okabenin varlığını unudur, amma Kurisu hansısa şəxs haqqında zəif xatirələrini qoruyur.

1 həftə sonra — 11 avqustda Kurisu Rintaronun arxasınca buraxdığı çəngəli tapır, onun dediyi qəribə sözləri xatırlayır. İtaru "Daru" Haşidanın səbəbsiz yerə SERN-in Verilənlər Bazasını sındırdığını öyrənir, özü də səbəbsiz yerə zamanda sıçrama alətini düzəldir. Kurisu bu alətlə zamanda sıçrayaraq 3 avqust gecəsinə yollanır. Orada Okabenin qəflətən yoxa çıxıb yenidən peyda olmasını, buna uyğun olaraq da dostlarının da yaddaşlarının dəyişdiyini müşahidə edir. Kurisu gələcəkdən gəlmiş Suzuha Amane ilə rastlaşır. Suzuha həm Kurisu, həm də Okabeyə başa salır ki, Okabe müxtəlif dünya xətlərini ziyarət etdiyindən onun Reading Steiner-i həddən artıq yüklənib, buna görə də indiki dünya xətti ilə Makise və Mayurinin ölmədiyi digər dünya xətti olan "R" dünya xətti arasında qətiyyətsizlik yaşayır. Suzuha qeyd edir ki, onu yox olmaqdan xilas etmənin yeganə yolu zaman maşını ilə keçmişə səyahət etməkdir, amma Okabe bunu rədd edir, düşünür ki, zaman maşınları və zamanda sıçrama alətləri heç vaxt ixtira olunmamalıdır. Okabe Kurisunun onun getdiyi yolla irəliləməsini istəmir, yoxa çıxmasının qarşılığında onun sakit yaşamasına razıdır. Okabe Kurisunu onu unutmasına vadar edir, onu öpərək yoxa çıxır.

Okabenin yoxa çıxdığı günün ertəsi Kurisudan başqa heç kim onu xatırlamır. Kurisu onun arzusunu yerinə yetirərək onu unutmağa çalışır. Daha sonra 13 avqustda Gələcəyin Alətləri Laboratoriyası bağlanmaq təhlükəsi ilə üz-üzə qalır. Suzuha yenə Kurisu ilə görüşür, Kurisuya hislərinin səmimi olmadığını bildirir, amma sonda onu zaman maşınına minməyə razı salır. Kurisu Okabeni Ştayns Qeyt dünya xəttində saxlamaq üçün ona digər dünya xətlərindən fərqlənən güclü xatirə yerləşdirməlidir. Kurisu iki dəfə 30 iyun 2005-ci il tarixinə səyahət edib gənc Okabe ilə görüşmək istəyir, amma Okabe maşın qəzasında ölür, nəticədə Kurisu bir daha keçmişə səyahət etməkdən imtina edir. İndiki zamana qayıdan Kurisu Rintaro Okabenin hərəkətlərini yamsıladıqda dostlarının onunla bağlı zəif xatirələrə malik olduqlarını öyrənir. Hər kəsin hislərindən cəsarət alan Kurisu keçmişə səyahət edir. Bu dəfə o, Okabenin yaddaşına Kyoma Hooin konspetini yerləşdirir və ona ilk öpüşü verir. Bu, gənc Okabeyə Mayurini qorumaq üçün "çılğın alim" şəxsiyyətini qazandırır. Kurisu Rintaro Okabeni Ştayns Qeyt dünya xəttinə qaytarmaq üçün yanında gəlir. Film Okabenin "Mənə ilk öpüşümü verə bilərsən?" sualına Kurisunun gülüməsəyərək "Olmaz" deməsi ilə başa çatır.

 İstehsal 
"Steins;Gate: Load Region of Déjà Vu" filmi ilk dəfə anime serialının sonunda — 13 sentyabr 2011-ci ildə anons edilmişdir. Yaponiya kinoteatrlarında 20 aprel 2013-cü ildə ekranlara buraxılmışdır. Kanako İto tərəfindən ifa olunan  açılış mahnısı kimi, Ayane tərəfindən ifa olunan  mahnısı isə bağlanış mahnısı kimi istifadə olunmuşdur.

Film 13 dekabr 2013-cü ildə Yaponiyada BD/DVD formatlarında yayımlanmışdır. Bir neçə versiyası buraxılmışdır: standart DVD nəşri, standart Blu-ray Disc nəşri, 5 diskdən və bir neçə radio doromasından ibarət paket və film musiqisi, radio doromalarından və 6 diskdən ibarət paket. Yaponiya buraxılışına ingiliscə subtitrlar da daxil edilib.

Funimation tərəfindən Şimali Amerika üçün lisenziyalaşdırılmışdır və 2017-ci ildə buraxılması planlaşdırılır.

 Qəbul 
Film Yaponiyada çıxdığı ilk həftədəcə 7-ci yerə yüksəlmişdi: Yaponiyanın 18 kinoteatrında göstərilmiş 86.822.800 yen (874.130 dollar) gəlir əldə edilmişdi. Üçüncü həftədə filmin əldə etdiyi gəlir 319.125.723 yenə (3.142.750 dollar) çatmış və 12-ci yerə enmişdir. Çiyomaru Şikura daha sonra rəsmi Twitter hesabı ilə əldə olunan gəlirin 500 milyon yeni (5 milyon dollar) keçdiyini açıqlamışdır. O, müəllif olduğuna görə cəmi 1 yen aldığını bildirmişdir. Blu-ray və DVD buraxılışları haqqında verilən xəbər zamanı Famitsu filmin gəlirinin 550 milyon yeni (5,6 milyon dollar) keçdiyini açıqlamışdır.

Kotaku-dan Riçard Eysenbeys və Toşi Nakamura filmi ""Steins;Gate" üçün əla epiloq" adlandırmışdırlar: "Personajları səsləndirənlər heyranedici performans göstəriblər".

 Digər media 
 Manqa 
Reki Kuqayama tərəfindən hazırlanmış filmin manqa adaptasiyası Kadokawa Shoten-in "Shōnen Ace" jurnalında 2013-cü ilin may-dekabr aylarında nəşr olunmuşdur. 2013-cü ilin 26 martında və 26 oktyabrında yenidən nəşr olunmuşdur. Manqa seriyası daha sonra iki cilddə toplanmış, 24 aprel və 26 aprel 2013-cü ildə yayımlanmışdır.

 Roman seriyası 
Yazıçı Tatsuya Hamazaki və rəssamlar — Huke, Kyuta Sakay və Bun150 tərəfindən hazırlanmış iki cildlik roman seriyası Kadokawa Shoten tərəfindən Kadokawa Sneaker Bunko leybli ilə nəşr olunmuşdur. Roman seriyası 1 may və 1 iyun 2013-cü ildə yenidən yayımlanmışdır.

 İstehsal 

 Xarici keçidlər 




Kateqoriya:2013-cü ilin anime filmləri
Kateqoriya:2013-cü ilin manqaları
Kateqoriya:2010-cu illərin elmi fantastika filmləri
Kateqoriya:White Fox
Kateqoriya:Yaponiyanın elmi fantastika filmləri
Kateqoriya:Yaponca filmlər
Kateqoriya:Videooyunlara əsaslanan anime filmləri
Kateqoriya:Funimation
Kateqoriya:Elmi fantastika anime və manqaları
Kateqoriya:Müəmma anime və manqaları
Kateqoriya:Kadokawa Sneaker Bunko